Bystand aan gesinne van taverne-slagoffersDie Enyobeni Tavern waar 21 tieners gesterf het.(Foto: AFP) Die Suid-Afrikaanse regering het ŉ interministeriële komitee aangestel om regeringshulp aan die gesinne van die Enyobeni Tavern-slagoffers in die Oos-Kaap te koördineer. In ŉ inskrywing Woensdag op Twitter sê die regering dat ŉ span sielkundiges en maatskaplike werkers reeds ontplooi is om psigo-sosiale steun aan die bedroefde familielede te bied. Die regering het ook ondernemings van plaaslike maatskappye en die nie-regeringsorganisasies verwelkom om die gesinne met begrafnisse te help. Maroela Media het vroeër berig dat 21 tieners tussen die ouderdom van 13 en 17 Sondagoggend onder vreemde omstandighede by dié township-taverne dood is. Talle tieners is ook in die hospitaal opgeneem met simptome wat onder meer insluit rugpyn, toegetrekte bors, braking en kopseer. eNCA het Woensdag berig dat die tieners weens ’n chemiese gifstof dood is terwyl News24 berig het hul dood is vermoedelik weens koolstofmonoksiedvergiftiging veroorsaak. Dié inligting is glo deur bronne na aan die ondersoek onthul. Volgens eNCA is die gifstof vermoedelik ingeasem of ingespuit. Luidens News24 se berig kon die tieners gesterf het weens giftige gasse wat dalk deur ŉ petrolopwekker in die taverne vrygestel is. “ŉ Voorlopige ondersoek dui op die vrystelling van koolstofmonoksied in die taverne.” Unathi Binqose, woordvoerder van die Oos-Kaapse departement van gemeenskapsveiligheid, kon dié stellings nie by navraag aan Maroela Media bevestig nie. Hy wou ook nie kommentaar op gerugte oor die moontlike oorsaak van die tieners se dood lewer nie. “Die nadoodse ondersoek is nog nie afgehandel nie,” het hy Woensdag aan Maroela Media gesê. Binqose sê die publiek sal in kennis gestel word sodra die uitslae gereed is aangesien dit in openbare belang is. “Dit sal nie geheim gehou word nie. Ons is dit aan die publiek verskuldig om hulle te laat weet wat gebeur het. Ons pleit by die publiek en die media om kundiges toe te laat om hul ondersoek in vrede af te handel. “Ons hoop dat die uitslae beskikbaar sal wees teen die tyd wat begrafnisdienste volgende week Woensdag plaasvind.”